arnastofnun/IGC-2024 huggingface dataset:
Engin hæfni afgangs

Vonarstjarna Sjálfstæðisflokksins er hætt í pólitík. Hún fór í staðinn að vinna í sjoppu, þar sem völd eru meiri en í póltík og peningar fjórum eða fimm sinnum meiri en í pólitík. Bæjarstjórinn í Garðabæ verður forstjóri Byko og við verðum áfram að þola Davíð, Geir Haarde og Björn.

Þetta er vond þróun. Við höfum þegar meira en nóg af hæfu fólki í viðskiptum og kaupsýslu. Okkur vantar hins vegar hæft fólk í pólitík, þar sem hver auminginn á fætur öðrum veldur þjóðfélaginu miklu tjóni og þar sem Alþingi er eins konar leikhús fáránleikans, óhæfra þingmanna með hálstau.

Hér að neðan er fjallað um nokkur afrek ofbeldishneigðra ráðherra okkar, þar sem þeir ráðskast með ríkið eins og þeir eigi það prívat og persónulega, hefnast á hugsandi embættismönnum með því að leggja þá niður, leggja stofnanir þeirra niður, flytja þær til Akureyrar, svelta þær um fé.

Ráðherrarnir hafa misst stjórn á þjóðfélaginu í hendur einkafyrirtækja. Sárindi þeirra eru mikil og komu bezt í ljós í fjölmiðlamálinu í fyrra, þegar þeir gátu ekki stýrt þróun fjölmiðlunar í landinu. Í staðinn hamast þeir á Ríkisútvarpinu og gamna sér við að komast í Öryggisráðið.

Auðvitað skiptir okkur máli að hafa góða forstjóra í Byko og Húsasmiðjunni, svo og öðrum stórfyrirtækjum landsins. En við þurfum enn frekar að hafa ráðherra, sem lyfta þjóðinni, en sparka ekki í hana. Við þurfum ráðherra, sem skipt er um á fjögurra ára fresti, svo að inniloftið sé hreinsað út.

Lýðræði hefur svo sem ekki merkilegan tilgang annan en að vera aðferð til að skipta um landsfeður á reglubundinn hátt. Meðan kjósendur láta undir höfuð leggjast að sinna því hlutverki sínu í lýðræðinu að skipta um valdhafa, sitjum við uppi með fúlan Davíð, fúlan Halldór, fúlan Geir, fúlan Björn.

Að frágengnum kjósendum fólst helzta von okkar í útskiptum innan stjórnmálaflokkanna, að lykilmenn flokkanna áttuðu sig á, að nýtt blóð þurfi þar að koma til skjalanna. Ásdís Halla Bragadóttir hefur sýnt það með stjórn sinni á Garðabæ, að hún var líkleg til að lofta út á æðstu stöðum í landsmálum.

Nú er sú von úti næstu árin. Við hin skulum nota tækifærið til að minna okkur á, að ekki gengur lengur, að ekkert sé afgangs af hæfileikum á Íslandi til að sinna pólitíkinni.

Jónas Kristjánsson

DV
Stjórnarskráin fellur

Skoðanakannanir sýna, að Frakkar og Hollendingar muni hafna nýrri stjórnarskrá Evrópusambandsins í þjóðaratkvæðagreiðslu í vor. Embættismenn rífa hár sitt í örvæntingu, en geta sjálfum sér um kennt, því að þeir hafa lítið litið út úr fílabeinsturnum sínum í Bruxelles. Franskir kjósendur vita lítið um bandalagið, en eru að refsa Chirac forseta og kvarta yfir nýfrjálshyggju með því að hafna stjórnarskránni. Talið er, að Evrópusambandið verði lengi að jafna sig á þessu áfalli, því að mikið var búið að hafa fyrir smíði á stjórnarskrá, sem átti að sætta öll meginsjónarmið í Evrópu.
Eitrað fyrir Palestínu

Amnesty hefur kvartað við Ísraelsstjórn um, að ísraelskir landnemar í Palestínu hafi dreift eitri, einkum rottueitri, í akra heimamanna, svo að setja hefur þurft kvikfé í sóttkví. Amnesty segir, að þetta séu skipulegar aðgerðir til að grafa undan lifibrauði bænda í Palestínu. Þrátt fyrir ábendingar hafi yfirvöld Ísraels ekki gert neina tilraun til að kanna málið. Svæðin eru einkum Tuwani, Faggara og Kharruba, sem lúta hernámi Ísraels. Í fyrra kom einnig í ljós, að herskáir landnemar Gyðingar fleygðu eitri í vatnsból Palestínumanna. Frá þessu segir í fréttum BBC.
Rænt og ruplað í Írak

Í stjórnleysinu í kjölfar upphafs hernáms Bandaríkjanna á Írak hurfu 15.000 forngripir úr þjóðminjasafninu, sem var eitt hið merkasta í heimi fyrir innrásina. Margir þessir gripir eru 7000 ára gamlir. 3.000 gripir hafa fundizt aftur í Bagdað, 1.600 í nágrannaríkjunum, 300 á Ítalíu og 600 í Bandaríkjunum. Þar að auki hafa rústir forna borga í Súmer, svo sem Umma og Larsa, verið jafnaðar við jörðu. Mikið af skemmdunum eru á vegum hernámsliðsins, sem hefur alls enga tilfinningu fyrir menningarsögu vöggu mannkyns í Írak. Til dæmis hafa skriðdrekar eyðilagt Istar-hliðið í Babýlon.
Aumingjar liggja í kör

TRYGGVI ÞÓR HERBERTSSON er stundum kallaður Hagfræðistofnun Háskóla Íslands, þegar mikið liggur við og kalla þarf á virðulega hægri sinnaðar túlkanir á vandamálum í þjóðfélaginu. Jón Kristjánsson ráðherra hefur nú borgað honum fyrir að komast að raun um, hvernig sveitarómagar svína á þjóðfélaginu.

JÓN KRISTJÁNSSON fær hann næst til að sýna, að veikt fólk sé til vandræða, sé hlutfallslega fleira en í útlöndum, þrátt fyrir framfarir í heilbrigðismálum, fylli spítala og eigi í staðinn að fara út á vinnumarkaðinn, svo að hægt sé að loka sjúkradeildum.

Að þessu sinni hefur hann látið Tryggva finna út, að það séu öryrkjar, sem séu til vandræða í þjóðfélaginu. Þeir séu svindlarar, sem liggi uppi á ríkissjóði og skattborgurum.

ÖRYRKJAR ERU HUGMYNDARÍKIR, að mati Tryggva og Jóns. Einkum eru hættulegar einstæðar, ungar mæður á höfuðborgarsvæðinu, sem koma sér á örorkubætur í stað þess að hunzkast út að vinna.

Þetta gera þær í skjóli þess, að örorka er reiknuð út með læknisfræðilegum aðferðum í samræmi við sérstakan örorkumatsstaðal. Hugsið ykkur þetta, læknisfræðilegt mat í samræmi við staðal!

AUÐVITAÐ ER ÞETTA ÓSVINNA. Tryggvi og Jón eru sammála um að endurskoða þurfi kerfið, sem metur örorkuna. Kasta þarf út læknunum og stöðlunum, sem láta aumingjana plata sig, og taka í staðinn upp annars konar mat, til dæmis pólitískt mat, þar sem aðild að Framsókn yrði metin sem 50% örorka á heilanum og ráðherradómur sem 500% örorka á heilanum.

VIÐ ÞEKKJUM ÞESSAR SKOÐANIR. Við höfum oft heyrt hatrið á velferðinni, fullyrðingar um, að alls konar sveitarómagar liggi uppi á kerfinu, þykist vera veikir eða skakkir, neiti að fara út að vinna og leggist bara í kör.

FRAMSÓKN ÞEKKIR SVEITARÓMAGA og hefur alltaf grunað, að velferðin sé svindl, fundin upp af krötum og kommum á mölinni.

Þá er mikilvægt fyrir hugsjónamanninn Jón Kristjánsson heilbrigðisráðherra að hafa aðgang að vísindamanninum Tryggva Þór Herbertssyni, öðru nafni Hagfræðistofnun Háskóla Íslands. Ekki er síður mikilvægt að hafa Öryrkjabandalag, sem segir ja og humm, þegar Jón og Tryggvi brillera.

DV
Innmatur og afgangar í tízku

FEITA ÖNDIN Í BRAY og Heston Blumenthal eru sögð vera bezt í heiminum. Það eru 600 kokkar, gagnrýnendur og veitingamenn, sem hafa búið til lista yfir 50 beztu veitingahús í heiminum, þar sem “Fat Duck” er í efsta sæti. Margir Bretar eru sælir með þetta, því að hingað til hafa fáir brezkir kokkar verið hátt skrifaðir á fjölþjóðlegum vettvangi.

SUMIR ERU EKKI SAMMÁLA þessum úrskurði, þar á meðal höfundar í brezka blaðinu Guardian. Zoe Williams segir, að valið á Blumenthal feli í sér, að verðlaunað sé fyrir skrítnar samsetningar á ódýrum afgöngum, sem séu í tízku um þessar mundir í heimi fínna veitingahúsa og viðskiptavina þeirra. Richard Jinman segir, að Blumenthal setji sardínur í krapísinn og beikon í rjómaísinn.

NÝRU, HJÖRTU, TUNGA OG LAPPIR, allt saman ódýrar aukaafurðir sláturhúsa eru í tízku í fínu veitingahúsunum. Hjá Arzak í Donestia í Baskalandi er saltfiskurinn borinn fram í súkkulaðisósu. Zoe Williams segir viðskiptavinina elska þetta, því að þannig verði þeir öðru vísi en annað fólk, sem vill nautasteik með bakaðri eða smálúðuflak með hvítum eða grænmetissalat með osti.

ÁÐUR DUGÐI AÐ PANTA KARRÍ, en núna kunna allir að borða upp á indversku, kínversku, tyrknesku og karabísku. Í stað þess að fleygja svínseyranu strax, sé eytt í það ómældum tíma til að gera það þolanlegt til átu og þar með hæft til verðlauna. “Ég fékk svínseyra í gær hjá Heston á Feitu öndinni”, segir fólk og er þar með komið í tölu innvígðra í bransanum.

ZOE ÞEKKIR EKKI ÞORRAMAT og vonast til, að þessu erfiða tízkuskeiði ljúki sem fyrst í matargerðarlistinni, því að hráefni á borð við lappir og tungu séu í eðli sínu bragðvondur matur. Þannig muni heimurinn lifa af tízkuna á Feitu öndinni, en Íslendingar verða áfram dæmdir til að slafra í sig súr svið og bringukolla til að sýna fram á þjóðrembu sína.

DV
Sjálfbær þróun

Sjálfbær þróun er inni um þessar mundir, segir Chip Giller í Boston Globe. Fólk er farið að hugsa meira um vetni og sól, nýja orkugjafa í stað olíunnar. Það er farið að kaupa lífrænt ræktaðar vörur. Trúarleiðtogar á Vesturlöndum tala í auknum mæli um sjálfbært líf sem guði þóknanlegt. “Hvernig bíl mundi Jesús keyra”, spyrja þeir. Fólk er farið að tala um, hvernig fara muni fyrir jörðinni, þegar Kínverjar og Indverjar verða orðnir ríkir og vilja fá sér bíl eða fljúga í sumarfrí. Grænar hugmyndir í tækni seljast vel. Dagblöð á Íslandi hrósa sér af að vera unnin úr sjálfbærum skógum.
Páfinn afkristnar

Guðleysingjar fagna Benedikt XVI páfa, telja hann muni flýta guðleysisvæðingu Evrópu með því að fæla fólk frá kaþólsku. Þetta segir Timothy Garton Ash í Guardian. Hann segir, að Evrópa sé á hraðri leið til guðleysis og vísar til þess, að trúðboðar telja Evrópu vera erfiðasta markað í heimi. Með innlimun Austur-Evrópu í markaðshagkerfi Evrópusambandsins er Mammon farinn að taka við af Guði sem leiðtogi lífsins á þeim slóðum. Ash segir Benedikt XVI hafa alla afturhaldssemi Jóhannesar Páls, en ekkert af útgeislun hans. Eftir tíu ár verði múslimar fleiri en kaþólikkar í fátækrahverfum Evrópu.
Hafréttarsáttmáli

Áratugum eftir að Ísland og flest ríki heimsins samþykktu Hafréttarsáttmála Sameinuðu þjóðanna, sem leysti af hólmi þorskastríð og margt annað ósætti í heiminum, er bandaríska þingið að velta fyrir, hvort Bandaríkin eigi að staðfesta hann. 145 ríki lifa í góðri sátt við frábæran sáttmála og George W. Bush mælir með staðfestingu. Þingmenn óttast hins vegar, að sáttmálinn, eins og aðrir slíkir, takmarki svigrúm heimsveldis til að haga sér eins og því þóknast hverju sinni. Thomas Graham segir hins vegar í International Herald Tribune, að Bandaríkin muni græða eins og önnur ríki.
Sól olíunnar hnígur til viðar

OLÍUSKORTUR Í HEIMINUM er nær þér en þú heldur. Það segir John Vidal, sérfræðingur enska blaðsins Guardian. Hann rekur ýmis merki um, að töluvert meira sé notað af olíu en finnist af nýjum olíulindum og að afleiðingarnar muni koma fyrr í ljós en áður var ætlað. Hingað til hefur verið talið, að ófundnar olíulindir muni bæta stöðuna.

HÁMARKSFRAMLEIÐSLA VERÐUR Á NÆSTA ÁRI. Colin Campbell, stofnandi Rannsóknastofnunar olíunotkunar, hefur unnið alla sína ævi við olíuleit hjá ýmsum fyrirtækjum. Hann telur, að hrörnunartímabil olíuframleiðslunnar verði strax erfitt, af því að olía sé hornsteinn nútímans, bæði sem brennsluefni og efni til plastgerðar.

944 MILLJARÐAR AF TUNNUM hafa þegar verið notaðar, ónotaðar olíulindir nema 764 milljörðum af tunnum og ófundnar eru taldar vera olíulindir, sem nema 142 milljörðum af tunnum. Vægi ófundinni olíulinda fer sífellt minnkandi. Af þessum tölum má ráða, að olíuvinnsla hljóti að fara minnkandi á næstu árum.

VERÐIÐ MUN HÆKKA, ekki bara á olíu og benzíni, heldur líka á ferðalögum, landbúnaði, viðskiptum og plastvörum. Lífsstíll nútímans mun smám saman hverfa og ekki koma aftur. Campbell telur af ýmsum ástæðum, að olíubirgðir heimsins séu ofmetnar, meðal annars til að auka verðmæti olíufélaga í bókhaldinu.

DÝRARI LEIÐIR TIL VINNSLU úr þungum olíum, til dæmis í Venezúela, úr tjörusandi, svo sem í Athabasca í Kanada, og úr olíuskífum, einkum í Bandaríkjunum, munu stuðla að hærra verði á olíu og einnig valda miklum umhverfisspjöllum, sérstaklega vinnslan úr olíusandi.

RÓTTÆK UTANRÍKISSTEFNA BANDARÍKJANNA gagnvart Miðausturlöndum er af mörgum talin verfa afleiðing þess, að Bandaríkjastjórn geri sér grein fyrir vandræðunum og vilji koma sér betur fyrir við síðustu olíulindir heimsins, sem einmitt verða í Miðausturlöndum.

John Vidal bendir ekki á, að herða verði á rannsóknum á vetni sem orkugjafa og á ódýrari tækni við að nýta það. Hann segir bara, að kreppa sé í uppsiglingu næsta áratuginn.

DV
Páfinn og forsetinn

Páfinn er eins og forseti Bandaríkjanna. Báðir hafa mikil áhrif á líf okkar. Við kjósum þá samt hvorki beint né óbeint. Þeir eru fulltrúar umheims, sem stýrir gerðum okkar án þess að spyrja okkur. Morgunblaðið telur páfann vera fulltrúa guðs á jörðinni og meirihluti Bandaríkjamanna telur forseta sinn vera fulltrúa guðs á jörðinni. Fleiri öfl stjórna okkur, svo sem Evrópusambandið, sem ræður að mestu reglugerðum og lögum Íslands, án þess að við tökum þátt í að kjósa þingmenn sambandsins. Við erum áhorfendur að því, sem gerist í heiminum og reynum að laga okkur eftir aðstæðum.
Stéttaskiptingin

Stéttaskipting er meiri í löndum tækifæranna, Bandaríkjunum og Bretlandi en á Norðurlöndum, í Þýzkalandi og Kanada, samkvæmt rannsókn London School of Economics. Samkvæmt henni er stéttaskipting að aukast í Bretlandi og stendur í stað í Bandaríkjunum. Skólaganga barna fer eftir tekjum og aðstöðu foreldra, enda er aukin áherzla lögð á kostnaðarhlutdeild foreldra í skólakostnaði barna. Hin löndin leggja mikla áherzlu á jafnrétti til náms. Gaman væri að vita, hvar Ísland hefði lent í þessum samanburði. Hér gæla yfirvöld við hugmyndir um að koma upp skólagjöldum og auka þau.
Nýjasta megrunarfréttin

Nýjasta megrunarfréttin

Nýjasta megrunarfréttin hefur vakið meiri athygli en flestar aðrar síðustu áratugina. New York Times birtir hverja kjallaragreinina á fætur annarri um þá niðurstöðu opinberrar rannsóknar, að kjörþyngd sé nokkru hærri en áður var talið. Þeir lifi lengst, sem séu nokkuð yfir viðurkenndri kjörþyngd og hinir lifi skemmst, sem séu undir henni. Verst sé þó að vera á kúrum og fara upp og niður í þyngd. Rannsóknin segir sérstaklega mikilvægt fyrir þá, sem eru orðnir sjötugir, að fara að fita sig, svo að þeir verði langlífir í landinu. Þessu fögnuðu dálkahöfundar New York Times um helgina.
Karlrembupáfi í Róm

Nú hefur kaþólska kirkjan valið sér afturhaldssaman páfa og kominn tími fyrir Morgunblaðið að nudda glýjuna úr augunum og hætta að skrifa leiðara um páfann sem fulltrúa guðs á jörð. Samkvæmt grundvallarforsendu lúterskunnar er páfinn alveg laus við að vera fulltrúi guðs, allra sízt Ratzinger.

Nýi páfinn mun festa kaþólskuna í sessi sem helzta virki afturhalds í heiminum, andstöðu við kvenréttindi og ýmsa minnihlutahópa á borð við homma. Enda telur biskupinn yfir Íslandi ekki, að nein nálgun verði milli kirkjudeilda kristinna manna í heiminum á valdatíma Benedikts sextánda.

Nýi páfinn mun vinna gegn getnaðarvörnum og fóstureyðingum, hjónaskilnuðum og kvenprestum. Einkum mun hann staðfesta karlrembu kaþólskunnar, sem er tímaskekkja í samfélaginu á nýrri öld. Kaþólsk kirkja er ekki íhald, hún er hreint afturhald, að vísu temprað af velvild í garð fátækra.

Við höfum allt aðra kirkju hér á landi, lúterska kirkju, sem hefur fylgzt með tímans rás. Hún er ekki bara góð við fátæka, heldur stuðlar einnig að félagslegum umbótum, sem eiga að draga úr fátækt. Kaþólska kirkjan stuðlar hins vegar að fátækt um leið og hún réttir fram stuðning við fátæka.

Lengi hefur verið til siðs hér á landi að tala vel um kaþólska kirkju. Ef til vill veldur því minningin um Jón biskup Arason, sem var þó ekki kaþólskari en svo, að hann átti nokkra syni og yrði vafalaust bannfærður af Benedikt sextánda. Enda var Jón Arason meiri nútímamaður en Benedikt.

Rétt er þó að muna eftir, að kaþólska kirkjan er sú stofnun heimsins, sem á lengstan og mestan glæpaferil, enda var lúterskan beinlínis stofnuð, af því að prentlistin kom til sögunnar og gerði almenningi kleift að lesa ritninguna og komast að raun um, að kaþólsk kirkja fór ekki eftir henni.

Þótt kaþólsk kirkja sé vissulega ekki eins vond og hún er talin vera í tízkubókmenntum nútímans, er hún forneskja, eins konar risaeðla í nútímanum. Hún ofsækir kaþólska trúfræðinga, sem eru henni ekki að skapi, og hún tekur þátt í þjóðernisofstæki, til dæmis í Króatíu og á Írlandi.

Það er vel við hæfi, að nýr páfi komi úr Hitlersæskunni og hernámsliði nazista í Ungverjalandi. Benedikt mun ekki geta falið eðli kaþólskunnar jafnvel og Jóhannes Páll gerði.

Jónas Kristjánsson

DV
Feitir lifa lengur

New York Times segir frá rannsókn á vegum stofnana í Bandaríkjunum, sem bendir til, að feitt fólk lifi lengur en kjörþyngdarfólk. Lífslíkur akfeits og tágranns fólks eru hins vegar lakari en venjulegs fólks í feitara lagi. Þetta er sögð vandaðasta rannsókn af slíku tagi í heiminum, stjórnað af þekktum vísindamönnum, og tók tillit til margvíslegra skekkjuvalda. Hún bendir til, að ýmis meinlæti til megrunar, svo sem takmörkun á hitaeiningum, geti valdið heilsutjóni. Rannsóknin bendir líka til, að nokkur fita geti verndað heilsu fólks, sem er komið yfir sjötugt.
Erfðabreyttur maís

Evrópusambandið setti í neyðarlögum fyrir viku skorður við innflutningi erfðabreytts fóðurs frá Bandaríkjunum í kjölfar þess, að fyrirtækið Syntegna flutti til Evrópu erfðabreyttan maís í stað leyfilegs maís. Líklegt er, að skorðurnar setji punkt aftan við innflutning fóðurs frá Bandaríkjunum til Evrópu. Bandaríkjastjórn mun líklega verða æf og kæra málið til Heimsviðskiptastofnunarinnar. Mál þetta hefur verið vatn á myllu þeirra, sem berjast gegn erfðabreyttum mat og fóðri, því að komið hefur í ljós, að eftirlit fyrirtækja og ríkis í Bandaríkjunum er slakt og Evrópa því berskjölduð.
Slæmur fjárhagur NATO

Bandaríkjastjórn hefur áhyggjur af fjárhag NATO. Mikið fé þarf til þess að breyta vörn gegn Sovétríkjunum sálugu í sókn gegn meintum óvinum í þriðja heiminum, svo sem Írak og Afganistan. Evrópuríki NATO hafa hins vegar lítinn áhuga á framlögum til styrjalda. James Jones, yfirhershöfðingi bandalagsins kvartar sáran yfir þessu áhugaleysi á styrjöldum og hernámi í þriðja heiminum. Fjármálin verða senn tekin fyrir á fundi í Vilnius í Litháen. Þar verður lagt til, að ríki, sem ekki senda hermenn, svo sem Ísland, taki meiri þátt í kostnaðinum við svokallaða friðargæzlu.
Pressuballsblaðamenn sameinast

Mikill hluti fjölmiðlunar á Íslandi snýst um sætt kvak við valdhafa af ýmsu tagi, er eins konar pressuballsfjölmiðlun. Fæstir reyna að fara út á akurinn til að velta við steinum og segja fólki frá því, sem ekki sést í daglegu spjalli. Hér á DV hafa verið gerðar undantekningar á þessari reglu.

Við höfum sagt frá handrukkunum og öðru ofbeldi, sem vex í undirheimum þjóðfélagsins. Við höfum talað við fórnardýr og gerendur, fengið játningar, birt nöfn og myndir. Í sumum tilvikum er lögreglan mörgum dögum á eftir DV í öflun slíkra upplýsinga, svo sem sjá má í viðtölum við hana í Mogga.

Þegar DV gerir mistök á þessu sviði, leiðréttir blaðið þau og biðst afsökunar, þar sem það á við. Pressuballsfjölmiðlun þarf ekki að birta leiðréttingar og afsakanir, af því að hún fjallar ekki um efni, sem menn vilja halda leyndu, hún snýst ekki um sjálfstæðar rannsóknir í undirheimum landsins.

Þegar DV birtir játningar ofbeldismanna eða fer á annan hátt fram úr öðrum fjölmiðlum, hefur það ekki verið umræðuefni hjá pressuballsfjölmiðlungum. Ef hins vegar grunur leikur á, að ekki sé tæknilega rétt farið með öll atriði, eru hinir ágætu pressuballsmenn ekki lengi að fitja upp á trýnið.

Sumir fjölmiðlungar leggja þannig mikið að sér við að afla upplýsinga um, hver gerði hvað, hvar og hvenær, hvernig og hvers vegna og hvað svo. Aðrir vakna bara, ef þeir telja sig geta komið höggi á rannsóknablaðamenn, sem eru að reyna að vinna vinnuna sína við erfiðari kringumstæður en hinir.

Við lifum í þjóðfélagi, sem er illa búið undir handrukkun og annað ofbeldi. Hér eru ekki lög og reglugerðir, sem gera ráð fyrir, að ofbeldi sé meiri háttar vandamál. Hér er ekki veitt fé til að sinna þessu máli betur. Hér neita dómarar um vitnavernd fyrir manni, sem sveiflar öxi á skemmtistað.

Lögreglan segir hreinlega í Mogga, að ekki sé sjálfgefið, að menn séu handteknir umsvifalaust, þegar þeir hafa misþyrmt fórnarlambi á óvenjulegan hátt. Vafalaust er rétt, að reglur, sem lögreglan fer eftir, eru ekki til þess fallnar að ná utan um harðan heim margra ungmenna nú til dags.

Gott væri, ef pressuballsblaðamenn sameinuðust um að hvetja framkvæmdavaldið og löggjafarvaldið, lögregluvaldið og dómsvaldið til að grípa til harðari aðgerða gegn ofbeldi.

DV
Lýðræðið er orðið leiðinlegt

Landsfeðurnir virðast telja sig vera ómissandi og telja kjósendur aldrei munu þreytast. Nú hefur Davíð Oddsson ákveðið að leiða Sjálfstæðisflokkinn áfram, að minnsta kosti til ársins 2007. Flokksmenn taka þessu fagnandi. Þá hefur Davíð verið formaður flokksins í sextán ár, heila eilífð.

Halldór Ásgrímsson var nýlega staðfestur á flokksþingi sem formaður. Enginn eftirmaður er sýnilegur í þeim flokki. Þar er enginn Geir Haarde til að leika hlutverk Gordon Brown fjármálaráðherra í Tony Blair leikriti Davíðs. Allt bendir til, að bæði Halldór og Davíð heyi næstu þingkosningar.

Hugsanlegt er, að Samfylkingin skipti um formann í vor, en allt virðist verða við það sama hjá Vinstri grænum og Frjálslyndum í næstu kosningum. Helzt er von til breytinga í Reykjavík, þar sem R-listinn er byrjaður að liðast í sundur vegna vaxandi ólgu hjá Vinstri grænum og Framsóknarflokknum.

Fólk er farið að verða þreytt á foringjum sínum. Menn hafa auknar efasemdir um heilindi þeirra. Það birtist meðal annars í grunsemdum um, að ekki sé allt með felldu í flóknu ferli við sölu Símans og fullyrðingum um, að einkavæðing bankanna hafi ekki verið framkvæmd með eðlilegum hætti.

Fólk vantreystir ekki bara ríkisstjórninni, heldur líka meirihluta R-listans í borgarstjórn. Þótt loforð um ókeypis leikskóla hafi bætt stöðu meirihlutans í bili, skera í augu stöðugar hrasanir í skipulagsmálum, svo sem Vatnsmýrin, Norðlingaholt og mót Miklubrautar og Kringlumýrarbrautar.

Alþingi hefur ekki farið varhluta af efasemdum fólks. Menn hlæja úti í bæ, er Lúðvík Bergvinsson espar Halldór Blöndal þingforseta til að leika hlutverk lélegs kennara, sem hefur misst tökin á tossabekk. Jakki og hálsbindi karlþingmanna eru orðin að síðasta vígi sjálfsvirðingar Alþingis.

Veigamesta forsenda þverrandi virðingar fyrir pólitíkinni er, að það þjónar ekki lýðræði í landinu, ef við lítum á lýðræði sem aðferð til að skipta um valdhafa á tiltölulega friðsaman hátt. Ef lýðræði megnar ekki að gegna þessu hlutverki, missa menn áhuga á því og neita að taka þátt.

Ekki er enn hægt að sjá, hvort þreyta fólks á leiðtogum og stjórnarmynztri muni leiða til byltinga í næstu byggða- og þingkosningum, en vissulega er þegar kominn tími til þeirra.

Jónas Kristjánsson

DV